Βασιλικό Συγκρότημα του Ντέντινιε

Το Βασιλικό Συγκρότημα του Ντέντινιε (σερβικά κυριλλικά: Дворски комплекс на Дедињу‎‎) είναι συγκρότημα πρώην βασιλικών κατοικιών που χτίστηκε από τον Βασιλιά Αλέξανδρο Α΄ της Γιουγκοσλαβίας, στην περιοχή Ντέντινιε, στο Βελιγράδι της Σερβίας, μεταξύ των ετών 1924 και 1937. Το Βασιλικό Συγκρότημα του Ντέντινιε καλύπτει μια έκταση 134 εκταρίων που καλύπτεται από πάρκα και περιέχει δύο κατοικίες: το Κράλιεφσκι Ντβορ (Kraljevski Dvor) και το Μπέλι Ντβορ (Beli Dvor). Το συγκρότημα ανήκει στο κράτος της Σερβίας και από το 2001 το διαχειρίζεται το Ίδρυμα Κράλιεφσκι Ντβορ υπό την διεύθυνση του Πρίγκιπα Αλέξανδρου. Κράλιεφσκι Ντβορ Το Κράλιεφσκι Ντβορ (στα ελληνικά Βασιλικό Παλάτι) είναι μια μεγάλη βίλα χτισμένη στο στυλ της Σερβο-Βυζαντινής Αναγέννησης από τον Σέρβο αρχιτέκτονα Ζιβοϊν Νίκολιτς και τον Ρώσο Νικολάι Κρασνόφ. Χτίστηκε το χρονικό διάστημα μεταξύ 1924 και 1929 με τα ιδιωτικά κεφάλαια του βασιλιά Αλέξανδρου Α ́ και ήταν η επίσημη κατοικία της βασιλικής οικογένειας Καρατζόρτζεβιτς από το 1934 έως το 1941. Σήμερα είναι η κατοικία του Πρίγκιπα Αλεξάνδρου, τελευταίου διαδόχου του Γιουγκοσλαβικού Θρόνου, ο οποίος επέστρεψε στη χώρα από την εξορία το 2001. Δίπλα στην κατοικία βρίσκεται το Βασιλικό Παρεκκλήσι, αφιερωμένο στον Απόστολο Ανδρέα, τον προστάτη του βασιλικού Οίκου του Καρατζόρτζεβιτς. Το Παρεκκλήσι χτίστηκε την ίδια εποχή με το Κράλιεφσκι Ντβόρ. Μπέλι Ντβορ Η Μπέλι Ντβορ (σερβικά: Бели двор, στα ελληνικά Λευκό Παλάτι) χτίστηκε από το 1934 έως το 1937 επίσης από τον βασιλιά Αλέξανδρο Α ́ και ήταν η κατοικία του πρίγκιπα αντιβασιλέα Παύλου από το 1934 μέχρι το 1941. Μετά τον Β' Παγκόσμιο Πόλεμο, η νέα κομμουνιστική κυβέρνηση κατέλαβε τα περιουσιακά στοιχεία και την περιουσία της βασιλικής οικογένειας Καρατζόρτζεβιτς. Το παλάτι χρησιμοποιήθηκε ως επίσημη κατοικία από τον Γιόσιπ Μπροζ Τίτο, και αργότερα από τον πρόεδρο της Γιουγκοσλαβίας, Σλόμπονταν Μιλόσεβιτς, για επίσημες κρατικές τελετές. Οικία με την Αχυρένια Στέγη Στο Συγκρότημα υπάρχει και ένα τρίτο κτίσμα, το οποίο χτίστηκε με στο στυλ των παλαιών παραδοσιακών Σερβικών σπιτιών. Ο βασιλιάς Αλέξανδρος Α ́ κατοικούσε σε αυτό, ενόσω επέβλεπε τα έργα κατασκευής στο συγκρότημα, ενώ χρησίμευσε επίσης ως αναγνωστήριο για τους τρεις γιους του καθώς και ως ατελιέ για τη βασίλισσα Μαρία. Κήποι Το συγκρότημα περιλαμβάνει κήπους δομημένους στο στυλ των αγγλικών, αλλά και των γαλλικών κήπων. Εικονοθήκη Παραπομπές Εξωτερικοί σύνδεσμοι Επίσημος ιστότοπος Μαυσωλείο της Βασιλικής Οικογένειας